CELEX: 32013D0285
Language: el
Date: 2013-06-10 00:00:00
Title: 2013/285/ΕΕ: Απόφαση του Συμβουλίου, της 10ης Ιουνίου 2013 , για τον καθορισμό της θέσης της Ευρωπαϊκής Ένωσης στο Συμβούλιο για τα TRIP του Παγκόσμιου Οργανισμού Εμπορίου σχετικά με την αίτηση για παράταση της μεταβατικής περιόδου βάσει του άρθρου 66 παράγραφος 1 της συμφωνίας TRIPS για τις λιγότερο ανεπτυγμένες χώρες μέλη

14.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 162/1
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 10ης Ιουνίου 2013
   για τον καθορισμό της θέσης της Ευρωπαϊκής Ένωσης στο Συμβούλιο για τα TRIP του Παγκόσμιου Οργανισμού Εμπορίου σχετικά με την αίτηση για παράταση της μεταβατικής περιόδου βάσει του άρθρου 66 παράγραφος 1 της συμφωνίας TRIPS για τις λιγότερο ανεπτυγμένες χώρες μέλη
   (2013/285/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 και το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 5 Νοεμβρίου 2012, η Αϊτή, για λογαριασμό του ομίλου των λιγότερο ανεπτυγμένων χωρών μελών (ΛΑΧ), ζήτησε επίσημα την παράταση της μεταβατικής περιόδου για την εφαρμογή της συμφωνίας για τα δικαιώματα πνευματικής ιδιοκτησίας στον τομέα του εμπορίου (συμφωνία TRIPS) του Παγκόσμιου Οργανισμού Εμπορίου (ΠΟΕ), σύμφωνα με το άρθρο 66 παράγραφος 1 της εν λόγω συμφωνίας.
            
         
               (2)
            
            
               Η υφιστάμενη μεταβατική περίοδος, όπως συμφωνήθηκε στην απόφαση του Συμβουλίου για τα TRIP της 29ης Νοεμβρίου 2005, λήγει την 1η Ιουλίου 2013.
            
         
               (3)
            
            
               Το άρθρο 66 παράγραφος 1 της συμφωνίας TRIPS προβλέπει ότι το Συμβούλιο για τα TRIPS «μετά από δεόντως αιτιολογημένη αίτηση εκ μέρους μιας λιγότερο ανεπτυγμένης χώρας μέλους, παρέχει έγκριση για την παράταση της εν λόγω περιόδου».
            
         
               (4)
            
            
               Η αξιοποίηση και η προστασία της πνευματικής ιδιοκτησίας αποτελεί βασικό στοιχείο για την προαγωγή της κοινωνικοοικονομικής μεγέθυνσης, όπως αναγνωρίστηκε από τους υπουργούς που συμμετείχαν στην περιφερειακή προπαρασκευαστική σύσκεψη για την Αφρική στο Dar el Salaam, τον Μάρτιο του 2013, ενόψει της ετήσιας διυπουργικής εξέτασης του Οικονομικού και Κοινωνικού Συμβουλίου των ΗΕ, οι οποίοι έκαναν έκκληση για επίταση των προσπαθειών για την ανάπτυξη νομικού και πολιτικού πλαισίου, π.χ. σε θέματα πνευματικής ιδιοκτησίας.
            
         
               (5)
            
            
               Οι ΛΑΧ έχουν προχωρήσει με διαφορετικούς ρυθμούς και έχουν εμβαθύνει σε διαφορετικό βαθμό την εφαρμογή της συμφωνίας TRIPS.
            
         
               (6)
            
            
               Η τεχνική και οικονομική συνδρομή, καθώς και ο αποδοτικός και σωστός συντονισμός της, παίζουν σημαντικό ρόλο στην εφαρμογή της συμφωνίας TRIPS.
            
         
               (7)
            
            
               Έχουν ήδη ληφθεί σημαντικά μέτρα στον τομέα της πνευματικής ιδιοκτησίας από ορισμένες ΛΑΧ, αλλά γεγονός παραμένει ότι οι ΛΑΧ έχουν ειδικές ανάγκες και απαιτήσεις και συνεχίζουν να αντιμετωπίζουν οικονομικούς, χρηματοοικονομικούς και διοικητικούς περιορισμούς και, ως εκ τούτου, έχουν ανάγκη για ευελιξία και περισσότερο χρόνο για την εφαρμογή της συμφωνίας TRIPS.
            
         
               (8)
            
            
               Ως εκ τούτου, κρίνεται αναγκαίο να παραταθεί η μεταβατική περίοδος για την εφαρμογή της συμφωνίας TRIPS για τις ΛΑΧ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που πρέπει να λάβει η Ευρωπαϊκή Ένωση στο Συμβούλιο για τα TRIP του Παγκόσμιου Οργανισμού Εμπορίου σχετικά με την αίτηση για παράταση της μεταβατικής περιόδου, βάσει του άρθρου 66 παράγραφος 1 της συμφωνίας TRIPS για τις ΛΑΧ είναι ότι οι ΛΑΧ δεν υποχρεούνται να εφαρμόσουν τις διατάξεις της συμφωνίας TRIPS, με εξαίρεση τα άρθρα 3, 4 και 5, για περίοδο που θα αποφασιστεί ομόφωνα από τα μέλη του ΠΟΕ ή έως την ημερομηνία κατά την οποία θα παύσουν να είναι λιγότερο ανεπτυγμένες χώρες μέλη, ανάλογα με το ποια ημερομηνία είναι προγενέστερη.
   2.   Κατά τη διάρκεια της εν λόγω περιόδου παράτασης, οι ΛΑΧ δεν μειώνουν το ήδη υπάρχον επίπεδο προστασίας της πνευματικής ιδιοκτησίας σε επίπεδα χαμηλότερα από εκείνα της συμφωνία TRIPS. Η παρούσα απόφαση ισχύει με την επιφύλαξη της απόφασης του Συμβουλίου για τα TRIP, της 27ης Ιουνίου 2002, σχετικά με την «Παράταση της μεταβατικής περιόδου βάσει του άρθρου 66 παράγραφος 1 της συμφωνίας TRIPS για τις λιγότερο ανεπτυγμένες χώρες μέλη όσον αφορά ορισμένες υποχρεώσεις σχετικά με τα φαρμακευτικά προϊόντα».
   3.   Επιπλέον, κατά την περίοδο παράτασης, εξετάζονται δεόντως και αναλύονται τα διάφορα επίπεδα εφαρμογής της συμφωνίας TRIPS και επισημαίνονται οι ανάγκες σε όλες τις ΛΑΧ, καθώς και ο τρόπος με τον οποίο μπορούν να συντονιστούν αποδοτικά, να χρησιμοποιηθούν και να εκτιμηθούν τα προγράμματα παροχής τεχνικής βοήθειας και ενίσχυσης των ικανοτήτων, ώστε να καλυφθούν οι υπάρχουσες ελλείψεις με ιδιαίτερη έμφαση στους τομείς άμεσης χρησιμότητας προκειμένου να καταστεί δυνατή η διαδικασία σταδιακής ενσωμάτωσης.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 10 Ιουνίου 2013.
      
         
            Για το Συμβούλιο
         
         
            Ο Πρόεδρος
         
         E. GILMORE